ขอคำแนะนำหน่อย อาร์ทิสติกไดเรกเตอร์คนใหม่ ของแบรนด์แฟชั่นจากฝรั่งเศสอย่าง Kenzo คือใคร
แบรนด์แฟชั่นจากฝรั่งเศสอย่าง Kenzo คว้าตัว Guru Nigo ดีไซเนอร์ ดีเจ และโปรดิวเซอร์ชาวญี่ปุ่น จากแบรนด์ A Bathing Ape และ Human Made มาเป็นอาร์ทิสติกไดเรกเตอร์คนใหม่ต่อจาก Felipe Oliveira Baptista ดีไซเนอร์ชาวโปรตุเกสที่เพิ่งลาออกไปเมื่อเดือนเมษายนที่ผ่านมา หลังจากร่วมงานกับแบรนด์เพียงแค่ 2 ปี ซึ่งเขาจะเข้ามาเริ่มงานวันแรกในวันที่ 20 กันยายนนี้ และจะเผยโฉมคอลเล็กชันเสื้อผ้าทั้งผู้หญิงและผู้ชายในช่วง Paris Fashion Week ในเดือนมกราคม ปี 2022

Guru Nigo กล่าวในอินสตาแกรมส่วนตัวถึงความเชื่อมโยงที่มีต่อตัว Takada Kenzo ผู้ก่อตั้งแบรนด์ ตั้งแต่ปี 1970 ที่เขาเปิดร้านแรกในกรุงปารีส และเป็นปีเกิดของเขา ไปจนถึงวิทยาลัยแฟชั่น Bunka ในกรุงโตเกียว ที่ทั้งคู่เรียนจบมาเหมือนกัน
“ผมเกิดในปีที่ Takada Kenzo เปิดร้านแรกในกรุงปารีส เราทั้งสองคนจบจากโรงเรียนแฟชั่นเดียวกันในกรุงโตเกียว ตอนที่ Kenzo มาอยู่กับ LVMH ในปี 1993 นั้นเป็นปีที่ผมเริ่มทำงานในวงการแฟชั่น วิธีการที่ Kenzo ใช้ในการสร้างความคิดริเริ่มคือผ่านความเข้าใจในวัฒนธรรมที่แตกต่างกันมากมาย และมันเป็นแก่นแท้ของปรัชญาความคิดสร้างสรรค์ของผมเองด้วยเหมือนกัน”

นับเป็นอีกหนึ่งดีไซเนอร์สายสตรีทจากญี่ปุ่นที่ได้เข้ามาร่วมบ้านหลังใหม่อย่าง LVMH ซึ่ง Guru Nigo ถือว่าไม่ใช่คนอื่นคนไกลของเครือแฟชั่นยักษ์ใหญ่ เพราะเขาถือว่ามีความสนิทสนมกับ Virgil Abloh อาร์ทิสติกไดเรกเตอร์เสื้อผ้าฝั่งผู้ชายของ Louis Vuitton และเคยร่วมงานออกคอลเล็กชันพิเศษกันมาแล้ว 

ส่วน Kenzo หลังจากที่เป็นแบรนด์ที่ได้รับความนิยมอย่างมากในหมู่คนรุ่นใหม่ในช่วงปี 2012-2019 จากฝีมือของสองดีไซเนอร์อย่าง Humberto Leon และ Carol Lim จากแบรนด์ Opening Ceremony ที่ทำให้สินค้ารูปหัวเสืออันเป็นเอกลักษณ์ขายดิบขายดี ซึ่งคาดว่าการดึงตัว Guru Nigo ดีไซเนอร์ที่ได้รับความนิยมอย่างมากในกลุ่มลูกค้าสายสตรีทมาร่วมงานกับแบรนด์ในครั้งนี้ จะช่วยปลุกกระแสความนิยมและยอดขายให้กลับมาคึกคักอีกครั้ง
ข้อมูลการเงินรายบริษัท